再次韻簡子温
作者：張擴
朝代：宋

paragraphs: 予詩久愧溪藤滑，佩服君詩生罄折。
君詩盤錯見梅詩，似借梅花作根節。
梅花元非世間種，雪裏開花白於雪。
平生和靖最知音，誰是鸞膠續絃絕。
苦吟似君良有以，我復何爲怒當轍。
定知孤艷訴不平，曉來哀笳噴窗裂。
明朝百蘤豈不好，得魚縱珍非丙穴。
春風晚賜桃杏寵，琥珀調膏誤成纈。
寒英謝去亦機警，且禀嚴冬令如鐵。